**Operativni program za hranu i/ili osnovnu materijalnu pomoć za razdoblje**

**2014. - 2020.**

**UPUTE ZA PRIJAVITELJE**

**Otvoreni Poziv na dostavu projektnih prijedloga**

„OSIGURAVANJE ŠKOLSKE PREHRANE ZA DJECU U RIZIKU OD SIROMAŠTVA

(školska godina 2017. – 2018.)“

**SADRŽAJ**

[**1.** **Pojmovi i kratice** 3](#_Toc453340037)

[**2.** **Predmet Poziva i opće informacije** 4](#_Toc453340038)

[**2.1.** **Cilj Poziva na dostavu projektnih prijedloga i ciljne skupine** 8](#_Toc453340039)

[**2.2.** **Zakonodavni okvir** 8](#_Toc453340040)

[**2.3.** **Zajednički pokazatelji** 9](#_Toc453340041)

[**3.** **Financiranje** 10](#_Toc453340042)

[**3.1.** **Iznos raspoloživih bespovratnih sredstava** 10](#_Toc453340043)

[**3.2.** **Broj projekata** 11](#_Toc453340044)

[**3.3.** **Zabrana dvostrukog financiranja** 11](#_Toc453340045)

[**4.** **Kriteriji prihvatljivosti** 11](#_Toc453340046)

[**4.1.** **Kriteriji prihvatljivosti prijavitelja** 11](#_Toc453340047)

[**4.1.1.** **Prihvatljivi prijavitelji** 1](#_Toc453340048)1

[**4.1.2. Uvjeti prihvatljivosti partnerskih organizacija** 1](#_Toc453340049)2

**4.1.3. Kriteriji za isključenje prijavitelja i partnera**…………………………………………………….……...13

[**4.2.** **Kriteriji prihvatljivosti partnera** 14](#_Toc453340050)

[**4.3.** **Prihvatljivost projekta** 14](#_Toc453340051)

[**4.3.1.** **Lokacija** 14](#_Toc453340052)

[**4.3.2.** **Trajanje** 15](#_Toc453340053)

[**4.3.3.** **Prihvatljive aktivnosti** 15](#_Toc453340054)

[**4.3.4.** **Neprihvatljive aktivnosti** 16](#_Toc453340055)

[**4.3.5.** **Informiranje i vidljivost** 16](#_Toc453340056)

[**4.4.** **Prihvatljivost izdataka** 17](#_Toc453340057)

[**5.** **Postupak prijave** 21](#_Toc453340058)

[**5.1.** **Način i rok podnošenja prijave** 22](#_Toc453340059)

[**5.2.** **Dodatne informacije** 23](#_Toc453340060)

[**6.** **Postupak evaluacije projekata** 24](#_Toc453340061)

[**6.1.** **Administrativna provjera (zaprimanje, registracija i administrativna provjera; provjera prihvatljivosti prijavitelja i partnera)** 24](#_Toc453340062)

[**6.2.** **Procjena kvalitete projekta i provjera prihvatljivosti aktivnosti i izdataka (i ispravljanje proračuna)** 26](#_Toc453340063)

[**6.3.** **Odluka o financiranju** 30](#_Toc453340094)

[**6.4.** **Prigovori** 31](#_Toc453340095)

[**7.** **Ugovor o dodjeli bespovratnih sredstava** 32](#_Toc453340096)

[**8.** **Prijavni obrasci i prilozi** 32](#_Toc453340097)

# **Pojmovi i kratice**

|  |  |
| --- | --- |
| Operativni program za hranu i/ili osnovnu materijalnu pomoć za razdoblje 2014.-2020.(OP I)  Projekt/Operacija  Upravljačko tijelo (UT) | Operativni program za hranu i/ili osnovnu materijalnu pomoć za razdoblje 2014.-2020. (OP FEAD 2014.-2020.) znači operativni program koji pruža potporu podjeli hrane i/ili osnovne materijalne pomoći najpotrebitijim osobama, prema potrebi u kombinaciji s popratnim mjerama, usmjeren na ublažavanje socijalne isključenosti najpotrebitijih osoba.  Projekt ili ugovor za financiranje koji odabire Upravljačko tijelo OP-a, ili se odabire pod njegovom nadležnošću, a provodi ga Korisnik. Provedbom projekata omogućuje se ostvarenje ciljeva OP FEAD. Za potrebe ovih Uputa za prijavitelje, izraz „projekt“ ima isti smisao kao izraz „operacija“.  Središnje tijelo državne uprave nadležno za poslove rada i mirovinskoga sustava, odgovorno za dobro upravljanje Programom u skladu s načelom dobrog financijskog upravljanja. |
| Posredničko tijelo  (PT)  Poziv na dostavu projektnih prijedloga | Središnje tijelo državne uprave nadležno za poslove socijalne politike i mladih koje obavlja delegirane funkcije u upravljanju Operativnim programom za hranu i/ili osnovnu materijalnu pomoć za razdoblje 2014. - 2020.  Natječaj kojim se potencijalne prijavitelje poziva na pripremu i prijavu prijedloga projekata za financiranje sukladno unaprijed definiranim kriterijima. |
| Prijavitelj | Partnerska organizacija koja sama ili u partnerstvu (tzv. vodeća partnerska organizacija) s drugim organizacijama sudjeluje s dostavljenim projektnim prijedlogom u procesu dodjele bespovratnih sredstava. U ovom Pozivu prijavitelj se definira kao vodeća partnerska organizacija. |
| Korisnik | Javno tijelo/tijelo državne uprave/privatno tijelo odgovorno za pokretanje ili koje pokreće i provodi operaciju. U smislu provedbe operacije, uspješni prijavitelj tj. vodeća partnerska organizacija (u slučaju projektnog partnerstva) potpisuje ugovor o dodjeli bespovratnih sredstava čime postaje Korisnik. Pojam Korisnik, tamo gdje je primjenjivo, označava Korisnika i njegove Partnere. |
| Partner | Svaka pravna osoba javnog prava, koja koristi dio projektnih sredstava i sudjeluje u provedbi projekta provodeći povjerene mu projektne aktivnosti. U ovom Pozivu svi partneri označavaju se kao partnerske organizacije. |
| Odluka o financiranju  Ugovor o dodjeli bespovratnih sredstava  FEAD | Odluka Posredničkog tijela kojom se definira obveza nadoknade prihvatljivih troškova odobrenog projekta iz državnog proračuna i koja je temelj za potpisivanje Ugovora o dodjeli bespovratnih sredstava.  Ugovor sklopljen između Korisnika (vodeće partnerske organizacije) i PT-a kojim se utvrđuje najviši iznos bespovratnih sredstava dodijeljen operaciji/projektu (iz izvora Državnog proračuna RH i izvora EU) te drugi financijski i provedbeni uvjeti.  Engl. *Fund for European Aid to the Most Deprived* (FEAD), hrv. Fond europske pomoći za najpotrebitije, podupire aktivnosti država članica EU u pružanju materijalne pomoći onima kojima je pomoć najpotrebnija. Operativni program za hranu i osnovnu materijalnu pomoć za razdoblje 2014.-2020. predstavlja osnovni strateški dokument za korištenje i provedbu FEAD-a. |
|  |  |
| Tehnička pomoć | Sredstva namijenjena učinkovitoj provedbi operacija s ciljem smanjenja administrativnog opterećenja. |
| Partnerske organizacije | Javna tijela u okviru ovog Poziva koja dostavljaju hranu izravno ili posredstvom drugih partnerskih organizacija te čije je operacije odabralo Posredničko tijelo. |
| Najpotrebitije osobe | Najpotrebitije osobe znači fizičke osobe, bilo pojedinci, obitelji, kućanstva ili skupine sastavljene od takvih osoba, čija je potreba za pomoći utvrđena prema objektivnim kriterijima koje su utvrdila nacionalna nadležna tijela uz savjetovanje s odgovarajućim dionicima, uz izbjegavanje sukoba interesa, ili su ih odredile partnerske organizacije i koje su odobrila ta nacionalna nadležna tijela te koji mogu uključivati elemente koji omogućuju usmjeravanje na najpotrebitije osobe u određenim zemljopisnim područjima. |
|  |  |

# **Predmet Poziva i opće informacije**

Fond europske pomoći za najpotrebitije (FEAD) uspostavljen je za razdoblje od 2014. do 2020. godine i podupire aktivnosti država članica Europske unije u pružanju materijalne pomoći onima kojima je pomoć najpotrebnija. Ključni dokument države članice za korištenje i provedbu FEAD-a je Operativni program za hranu i/ili osnovnu materijalnu pomoć (u daljnjem tekstu: OP). Ministarstvo za demografiju, obitelj, mlade i socijalnu politiku (MDOMSP) dio je sustava za upravljanje i kontrolu FEAD-a te provodi programe dodjele bespovratnih sredstava.

Operativni program Republike Hrvatske temelji se na Uredbi Europskog parlamenta i Vijeća o Fondu europske pomoći za najpotrebitije te na Strategiji borbe protiv siromaštva i socijalne isključenosti Republike Hrvatske 2014. – 2020. (Strategija), koja je usvojena 2014. godine kao temeljni dokument koji zastupa aktualnu hrvatsku i europsku politiku, uvažavajući ciljeve Strategije Europa 2020 te Europske platforme protiv siromaštva i socijalne isključenosti i druge međunarodne obveze.

Strategija se zasniva na tri glavna prioriteta: borba protiv siromaštva i socijalne isključenosti te smanjenje nejednakosti u društvu; sprečavanje nastanka novih kategorija siromašnih kao i smanjenje broja siromašnih i socijalno isključenih osoba; uspostava koordiniranog sustava podrške skupinama u riziku od siromaštva i socijalne isključenosti. Poseban se naglasak stavlja na najranjivije skupine društva izložene siromaštvu i socijalnoj isključenosti. Prema Strategiji, ljudi su siromašni ako nemaju dovoljno sredstava za svoje materijalne potrebe i ako ih uvjeti isključuju iz aktivnog sudjelovanja u djelatnostima koje se smatraju uobičajenima u društvu. Siromaštvo se tako očituje na različite načine, među kojima su nedostatak dohotka i sredstava potrebnih da se osigura održiva egzistencija, glad i neuhranjenost, slabo zdravlje, nedostupnost ili ograničena dostupnost obrazovanja i drugih temeljnih usluga, povećana smrtnost, uključujući smrtnost od bolesti, beskućništvo i neodgovarajući stambeni uvjeti, nesigurno okruženje, društvena diskriminacija i isključenost.

Strategija se provodi putem Akcijskog plana koji uključuje i mehanizam izvješćivanja za nositelje aktivnosti pri čemu se prati i doprinos smanjenju siromaštva i socijalne isključenosti u okviru programa dodjele bespovratne pomoći iz sredstava FEAD-a.

OP daje mogućnost provođenja dvije vrste programa dodjele bespovratne pomoći pri čemu je jedna namijenjena podjeli hrane i osnovnih životnih potrepština najpotrebitijima, dok je druga namijenjena osiguravanju školske prehrane za učenike u riziku od siromaštva i socijalne isključenosti kojima školska prehrana nije osigurana ni na koji drugi način.

Djeca i mladi prepoznati su kao jedna od četiri velike skupine u najvećem riziku od siromaštva. Prema zadnjim dostupnim podacima Državnog zavoda za statistiku, u 2015. godini, stopa rizika od siromaštva za djecu i mlade mlađe od 18 godina iznosila je 20,9%, a prema zadnjim dostupnim podacima MDOMSP, u svibnju 2017. godine, u kućanstvu koje nema dostatne prihode za uzdržavanje i prima zajamčenu minimalnu naknadu, živjelo je 27.700 djece.

U doba ekonomske krize djeca postaju posebno osjetljiva populacija s obzirom na to da se javlja povećan rizik od siromaštva obitelji i smanjivanje javnih izdataka, kao što je istaknuto u Nacionalnoj strategiji za prava djece u Republici Hrvatskoj za razdoblje 2014. – 2020. godine. Zbog toga djeca koja žive u uvjetima siromaštva i u riziku su od socijalne isključenosti, posebno ovise o javnim i državnim politikama koje im trebaju omogućiti pristup društvenim resursima. Pri tome, prema člancima 26. i 27. Konvencije o pravima djeteta, djeca imaju pravo na odgovarajući životni standard i pomoć države u ostvarivanju istog, u slučaju da im ga njihove obitelji ili skrbnici nisu u mogućnosti osigurati.

Međunarodni dokumenti, Strategija Europa 2020 i Europska platforma protiv siromaštva i socijalne isključenosti posebno ističu da je smanjenje broja siromašnih i socijalno isključenih osoba u Europskoj uniji jedna od najvažnijih strateških politika i inicijativa. U tom smislu, Europska komisija je 2013. godine donijela Preporuku o ulaganju u djecu gdje se posebno ističe važnost osiguravanja potpore i podrške kako roditeljima, tako i djeci koja žive u nepovoljnim životnim okolnostima.

Kao jedan od problema djece koja žive u obiteljima u riziku od siromaštva prepoznat je i nedostatak hrane. Prema zadnjim dostupnim podacima Zavoda za statistiku, u 2015. godini 14,4% stanovništva nije moglo svakog drugog dana osigurati obrok s mesom, piletinom, ribom ili istovrijedan vegetarijanski obrok. Pri tome istraživanje UNICEF-a za 2015. godinu, ističe da od 20% predškolske djece (više od 60.000) koja žive u siromaštvu, više od 40% nema svakog drugog dana primjeren obrok. Vezano uz pojavnost gladne djece te pronalazak odgovarajućeg odgovora na problem kroz bolju dostupnost prehrane u školama, Ministarstvo znanosti, obrazovanja i sporta (MZOS) je početkom 2014. godine provelo aktivnosti s ciljem prepoznavanja potreba učenika osnovnih škola kojima je školski obrok jedini obrok u danu odnosno pružanja potpore takvim učenicima kroz suradnju škola, roditelja, lokalne zajednice te institucija na nacionalnoj razini.

Rezultati provedene analize, kojom je obuhvaćeno 82% djece, pokazuju da je u školsku prehranu uključeno oko 58% djece (157.208). Prema tada dostupnim podacima, besplatan školski obrok je imalo 5,6% učenika, za 11,4% je bilo osigurano sufinanciranje školskog obroka uz participaciju roditelja. Za 0,3% djece procijenjeno je da im je školski obrok jedini obrok u danu. Pri tome je također procijenjeno da je u županijama s indeksom razvijenosti nižim od 75% potrebna dodatna pomoć za oko 3000 djece koja nisu uključena u sustav školske prehrane, odnosno ukupno u županijama s indeksom razvijenosti do 125% dodatna pomoć potrebna je za 8556 djece.

Slijedom navedenog, prepoznata je mogućnost da se dio izdataka školske prehrane sufinancira i sredstvima FEAD-a.

MDOMSP uključeno je u sufinanciranje školske prehrane za učenike u riziku od siromaštva i socijalne isključenosti od školske godine 2015./2016. za područje cijele Republike Hrvatske, a od školske godine 2016./2017. sufinanciranje se dijelom županija provodi u okviru sredstava FEAD-a, a dijelom u okviru Zaklade „Hrvatska za djecu“.

Školske godine 2015./2016. osigurana je školska prehrana za 17.500 djece u riziku od siromaštva i socijalne isključenosti u 597 škola, u okviru otvorenog Poziva za dostavu projektnih prijedloga MDOMSP pod nazivom „Poziv za financiranje projekata usmjerenih borbi protiv siromaštva i socijalne isključenosti“, ukupne vrijednosti 24.000.000,00 kn.

Školske godine 2016./2017. osigurana je školska prehrana iz FEAD-a za 15802 djece u riziku od siromaštva i socijalne isključenosti u 333 škole u okviru otvorenog Poziva za dostavu projektnih prijedloga MDOMSP pod nazivom „Osiguravanje školske prehrane za djecu u riziku od siromaštva“, ukupne vrijednosti 13.669,646,00 kn. Poziv se odnosio na osnivače osnovnih škola i škole u 12 županija s indeksom razvijenosti do 75%, sukladnoOP-u, koji uz postotak siromašne djece uključene u obvezni školski obrazovni program propisuje i kriterij lokacije škole s obzirom na indeks razvijenosti.

U suradnji sa Zakladom „Hrvatska za djecu“ osigurana je školska prehrana za 8000 djece u riziku od siromaštva i socijalne isključenosti u 250 škola u preostalih 9 županija u okviru Poziva za iskaz interesa pod nazivom „Osiguranje prehrane djece u osnovnim školama u 9 hrvatskih županija za školsku godinu 2016./2017.“, ukupne vrijednosti oko 10.501.000,00 kn.

U odnosu na školsku godinu 2015./2016., u školskoj godini 2016./2017., za Pozive je ukupno osigurano dodatnih 3.700.000,00 kn što je omogućilo školski obrok za dodatnih 6302 djece.

Radi ujednačavanja kriterija dodjele na što većem području Republike Hrvatske, a u korist kriterija koji nisu vezani uz imovinski cenzus i omogućavaju obuhvat većeg broja djece sukladno potrebama i kriterijima pojedine škole, vodeći računa pri tome o kriteriju OP-a koji se odnosi na lokaciju škole i indeks razvijenosti, ovaj Poziv u okviru FEAD-a upućen je osnivačima škola na području županija s indeksom razvijenosti do 125%[[1]](#footnote-1). Za osnivače škola iz područja županija s indeksom razvijenosti iznad 125% i nadalje će Zaklada „Hrvatska za djecu“ [[2]](#footnote-2) osiguravati školsku prehranu za djecu u riziku od siromaštva i socijalne isključenosti sukladno kriterijima Zaklade.

Ovaj Poziv za dostavu projektnih prijedloga, kao i svi do sada, usmjeren je na ublažavanje najtežih oblika dječjeg siromaštva i to u vidu podjele hrane djeci u školama.

On i nadalje predstavlja dodanu vrijednost postojećim nacionalnim programima kojom će pomoć biti dostupna većem broju djece i nije zamjena postojećih programa subvencioniranja prehrane.

U cilju poboljšanja prehrambenih navika djece i podizanja svijesti u široj javnosti o značaju zdrave prehrane u njihovom razvoju u osnovnim i srednjim školama u Republici Hrvatskoj provodi se i projekt pod nazivom Shema školskog voća i povrća, a ciljna skupina su svi učenici (odabranih) osnovnih i srednjih škola na području Republike Hrvatske, bez obzira na materijalne uvjete u kojima žive. U tijeku je donošenje Nacionalne strategije za provedbu Školske sheme Republike Hrvatske od školske godine 2017./2018. do 2022./2023.

Pri provedbi projekata unutar ovog Poziva obvezno je poštivanje načela dostojanstvenog postupanja, antidiskriminacije, jednakosti spolova i jednakih mogućnosti, a prilikom nabave i distribucije hrane poštivat će se zakonska regulativa o sigurnosti i zdravstvenoj ispravnosti hrane važeća u Republici Hrvatskoj kao i relevantne Uredbe Europske unije.

Poziv daje mogućnost umrežavanja više škola i osnivača u provedbi pojedinačnih projekata s ciljem jednostavnijeg i ekonomičnijeg načina podjele obroka hrane što većem broju djece, s krajnjim ciljem ublažavanja dječjeg siromaštva i socijalne isključenosti.

## **Cilj Poziva na dostavu projektnih prijedloga i ciljne skupine**

Cilj ovog Poziva je ublažavanje najgorih oblika dječjeg siromaštva, pružanjem nefinancijske pomoći djeci u siromaštvu ili u riziku od siromaštva i to u vidu podjele hrane u osnovnim školama.

Ciljne skupine ovog Poziva su djeca koja žive u siromaštvu ili su u riziku od siromaštva te koja su polaznici obveznog školskog programa i definirana su kao najpotrebitija prema kriterijima[[3]](#footnote-3) partnerskih organizacija za redovito primanje prehrane na način na koji je školska prehrana organizirana ili na drugi odgovarajući način sukladno načelima zabrane diskriminacije i jednakog postupanja.

Partnerske organizacije (škole) su dužne donijeti Odluku ili drugi odgovarajući dokument u kojem će biti navedeni kriteriji određivanja ciljnih skupina i dokumenti kojima se dokazuju isti. Prilikom provjere na licu mjesta od strane nadležnog tijela (PT), Korisnik bespovratnih sredstava dužan je ustupiti na uvid navedenu Odluku/ dokument, kao i popratne dokazne dokumente kojima se utvrđuje provjera predloženih kriterija.

## **Zakonodavni okvir**

1. **EU dokumenti:**

* Uredba (EU) br. 223/2014 Europskog parlamenta i Vijeća od 11. ožujka 2014. o Fondu europske pomoći za najpotrebitije (SL L 72, 12. 3. 2014.);
* Delegirana uredba Komisije (EU) br. 1255/2014 оd 17. srpnja 2014. o dopuni Uredbe (EU) br. 223/2014 Europskog parlamenta i Vijeća o Fondu europske pomoći za najpotrebitije utvrđivanjem sadržaja godišnjih i završnih izvješća o provedbi, uključujući popis zajedničkih pokazatelja (SL L 337/46, 25.11.2014);
* Europa 2020 – Strategija za pametan, održiv i uključiv rast (dostupno na: <http://www.esf.hr/wordpress/wp-content/uploads/2015/02/eu_hr.pdf> );
* Socijalni investicijski paket (SIP) (dostupno na: <http://ec.europa.eu/social/main.jsp?catId=1044> );
* Europska platforma za borbu protiv siromaštva i socijalne isključenosti (dostupno na:

<http://www.mspm.hr/UserDocsImages//arhiva/files/49211//European_Platform_against_Poverty_HR.pdf> );

1. **Nacionalni dokumenti**

* Ugovor o pristupanju Republike Hrvatske Europskoj uniji („Narodne Novine“, Međunarodni sporazumi, broj: 2/12);
* Operativni program za hranu i/ili osnovnu materijalnu pomoć za razdoblje 2014.-2020.;
* Odluka o potvrđivanju Operativnog programa za hranu i/ili osnovnu materijalnu pomoć za razdoblje 2014.-2020. (dostupno na <http://www.fead.hr/wp-content/uploads/2016/10/odluka-o-o-potvrdjivanju-Operativnog-programa-za-hranu-i-osnovnu-materijalnu-pomoc.pdf>);
* Odluka o tijelima u Sustavu upravljanja, provedbe i kontrole korištenja Fonda europske pomoći za najpotrebitije u okviru Operativnog programa za hranu i/ili osnovnu materijalnu pomoć za razdoblje 2014. - 2020. („Narodne novine“, broj: 78/15);
* Pravilnik o prihvatljivosti izdataka u okviru Fonda europske pomoći za najpotrebitije („Narodne novine“, broj: 16/16);
* Strategija borbe protiv siromaštva i socijalne isključenosti u Republici Hrvatskoj (2014. -2020.) (<https://vlada.gov.hr/UserDocsImages/ZPPI/Strategije/Strategija%20borbe%20protiv%20siroma%C5%A1tva.pdf> );
* Nacionalna strategija za prava djece u Republici Hrvatskoj za razdoblje od 2014. do 2020. ([https://vlada.gov.hr/UserDocsImages//ZPPI/Strategije%20-%20OGP/socijalna%20politika//NACIONALNA%20STRATEGIJA%20ZA%20PRAVA%20DJECE%20U%20RHZA%20RAZDOBLJE%20OD%202014.%20DO%202020.%20GODINE[1].pdf](https://vlada.gov.hr/UserDocsImages//ZPPI/Strategije%20-%20OGP/socijalna%20politika//NACIONALNA%20STRATEGIJA%20ZA%20PRAVA%20DJECE%20U%20RHZA%20RAZDOBLJE%20OD%202014.%20DO%202020.%20GODINE%5b1%5d.pdf) );
* Nacionalni program reformi 2017. (dostupno na: <https://vlada.gov.hr/UserDocsImages/Sjednice/2017/04%20travanj/33%20sjednica%20VRH/33%20-%201.pdf> );
* Zakon o socijalnoj skrbi („Narodne novine“, broj: 157/13, 152/14, 99/15, 52/16, 16/17);
* Zakon o hrani („Narodne novine“, broj: 81/13, 14/14, 30/15);
* Zakon o higijeni hrane i mikrobiološkim kriterijima za hranu („Narodne novine“, broj: 81/13);
* Zakon o zdravstvenoj zaštiti („Narodne novine“, broj: 150/08, 71/10, 139/10, 22/11, 84/11, 154/11, 12/12, 35/12, 70/12, 144/12, 82/13, 159/13, 22/14, 154/14 i 70/16);
* Normativi za prehranu učenika u osnovnim školama („Narodne novine“, broj: 146/12).

## **Zajednički pokazatelji**

Praćenje provedbe OP-a sastavni je dio programskog ciklusa. U svrhu izvještavanja o napretku rezultata ostvarenih u provedbi OP-a, sustav praćenja usklađen je na programskoj i projektnoj razini kako bi se prikupljeni podaci mogli obraditi.

Partnerska organizacija koja provodi projekt ima obvezu prikupljati i redovito izvještavati o sljedećim zajedničkim pokazateljima ostvarenja i rezultata:

**Pokazatelji ostvarenja za podijeljenu pomoć u hrani**

Ukupan broj podijeljenih obroka koji se djelomično ili u cijelosti financiraju iz projekta – broj –

**Pokazatelji rezultata za podijeljenu pomoć u hrani**

Ukupan broj učenika koji će primati obrok financiran iz ovog projekta – broj –

# **Financiranje**

Ovaj Poziv na dostavu projektnih prijedloga sufinancira Europska unija iz Fonda europske pomoći za najpotrebitije (FEAD) te se provodi u okviru Operativnog programa za hranu i/ili osnovnu materijalnu pomoć za razdoblje 2014. - 2020.

|  |  |
| --- | --- |
| 1. **(Ukupna) Bespovratna sredstva 100 %** | **25.000.000,00 kn** |
| * 1. Sredstva Europske unije (85%) | **21.250.000,00** **kn** |
| * 1. Sredstva Državnog proračuna Republike Hrvatske (15%) | **3.750.000,00 kn** |

Namjenska bespovratna sredstva EU predstavljaju 85% ukupnih prihvatljivih javnih izdataka za prihvatljive troškove projekta. Pored toga, u namjenska sredstva uključena su i sredstva iz Državnog proračuna Republike Hrvatske, koja predstavljaju 15% ukupnih prihvatljivih javnih izdataka za prihvatljive troškove projekta.

Projekti se financiraju u iznosu od 100% prihvatljivih troškova projekta odnosno prijavitelj nije dužan osigurati vlastito sufinanciranje.

## **Iznos raspoloživih bespovratnih sredstava**

Za financiranje projekata u okviru ovog Poziva raspoloživ je indikativan iznos od **25.000.000,00 HRK**, od čega iznos namijenjen podršci partnerskim organizacijama za provedbu projektnih aktivnosti kroz tehničku pomoć iznosi **250.000,00 HRK.**

Najniži iznos zatraženih bespovratnih sredstava:

**200.000,00 HRK**

Najviši iznos zatraženih bespovratnih sredstava:

**1.500.000,00 HRK**

**Napomena**: Najniži i najviši iznos zatraženih bespovratnih sredstava odnosi se na MD1 i ne uključuje sredstva koja prijavitelj može potraživati iz tehničke pomoći (vidi točku 4.3.3. Prihvatljive aktivnosti, b. Tehnička pomoć).

## **Broj projekata**

Prijavitelj ne može dostaviti više od jedne prijave na ovaj Poziv na dostavu projektnih prijedloga. No, u slučaju da bilo koji korak postupka dodjele rezultira isključenjem projektnog prijedloga, prijavitelj tada može podnijeti novi projektni prijedlog.

Prijavitelj može istovremeno biti partner u projektnom prijedlogu nekog drugog prijavitelja.

## **Zabrana dvostrukog financiranja**

Prijavitelji na Poziv ne smiju prijaviti projekte za čiju su provedbu već dobili sredstva iz drugih javnih izvora. Jednako tako, prijavitelji ne smiju tražiti/dobiti sredstva iz drugih javnih izvora za troškove koji će im biti nadoknađeni u okviru prijavljenog i za financiranje odabranog projekta. U slučaju da se utvrdi dvostruko financiranje projekta prijavitelj će morati vratiti ona sredstva za koja je Posredničko tijelo utvrdilo da su dvostruko financirana. Zabrana dvostrukog financiranja odnosi se na sve troškove Projekta.

# **Kriteriji prihvatljivosti**

Četiri su skupa kriterija prihvatljivosti, koji se odnose na:

a. prijavitelje;

b. partnere;

c. projekte – aktivnosti za koje se mogu dodijeliti bespovratna sredstva;

d. izdatke – vrste izdataka koji se uzimaju u obzir pri određivanju ukupnih prihvatljivih troškova projekta.

## **Kriteriji prihvatljivosti prijavitelja**

### **Prihvatljivi prijavitelji**

Prihvatljivi prijavitelji su pravne osobe - javna tijela i to:

* jedinice lokalne i/ili regionalne (područne) samouprave koje su osnivači javnih odgojno-obrazovnih ustanova (osnovnih škola), sukladno Odluci Vlade Republike Hrvatske o donošenju Mreže osnovnih i srednjih škola, učeničkih domova i programa obrazovanja (Prilog 1., točka 1. Osnivači osnovnih škola u Republici Hrvatskoj)[[4]](#footnote-4)

Vodeća partnerska organizacija može biti samo javno tijelo koje je – osnivač osnovnih škola iz županija koje su razvrstane kao područja s indeksom razvijenosti ispod 125% (skupina I., II. i III.)[[5]](#footnote-5), sukladno Vrijednosti indeksa razvijenosti i pokazatelja za izračun indeksa razvijenosti na županijskoj razini za 2013. godinu i to:

* *Virovitičko-podravska županija*
* *Brodsko-posavska županija*
* *Vukovarsko-srijemska županija*
* *Bjelovarsko-bilogorska županija*
* *Požeško-slavonska županija*
* *Sisačko-moslavačka županija*
* *Osječko-baranjska županija*
* *Karlovačka županija*
* *Koprivničko-križevačka županija*
* *Ličko-senjska županija*
* *Međimurska županija*
* *Krapinsko-zagorska županija*
* *Splitsko-dalmatinska županija*
* *Šibensko-kninska županija*
* *Varaždinska županija*
* *Dubrovačko-neretvanska županija*
* *Zadarska županija*
* *Zagrebačka županija*

### **Uvjeti prihvatljivosti partnerskih organizacija**

Sve partnerske organizacije (uključujući i vodeće partnerske organizacije/prijavitelji) moraju zadovoljiti sljedeće uvjete:

1. raspolagati dostatnim ljudskim, financijskim, pravnim i operativnim kapacitetima za provedbu projekta samostalno ili u suradnji s partnerima
2. nije prekršila odredbe o namjenskom korištenju sredstava iz Fonda europske pomoći za najpotrebitije, ESI fondova ili drugih javnih sredstava
3. nisu u postupku predstečajne nagodbe, stečajnom postupku, postupku prisilne naplate ili u postupku likvidacije, odnosno u postupku pokrenutom s ciljem prestanka djelovanja partnerske organizacije
4. nemati duga po osnovi javnih davanja o kojima Porezna uprava vodi službenu evidenciju ili mu je odobrena odgoda plaćanja poreznih dospjelih poreznih obveza i obveza za mirovinsko i zdravstveno osiguranje

Za potrebe utvrđivanja okolnosti navedenih u točkama 1. – 3. prijavitelj uz projektni prijedlog prilaže Izjavu prijavitelja o istinosti podataka, izbjegavanju dvostrukog financiranja i ispunjavanju preduvjeta za sudjelovanje u postupku dodjele bespovratnih sredstava i Izjavu o partnerstvu (Obrazac 2) te Izjavu partnera o istinosti podataka, izbjegavanju dvostrukog financiranja i ispunjavanju preduvjeta za sudjelovanje u postupku dodjele bespovratnih sredstava i Izjavu o partnerstvu (Obrazac 3) – koje potpisuju osobe ovlaštene za zastupanje prijavitelja odnosno partnera i koje **ne smiju biti starije od 45 dana od dana dostave projektnog prijedloga.**

Za potrebe utvrđivanja okolnosti navedenih pod točkom 4. prijavitelj dostavlja za sebe i sve partnere Potvrdu Porezne uprave o nepostojanju javnog duga po osnovi javnih davanja, **ne stariju od 30 dana od dana dostave projektnog prijedloga.**

### **Kriteriji za isključenje prijavitelja i partnera**

Projektni prijedlozi bit će isključeni u postupku evaluacije ako se za prijavitelja/partnera ili osobu ovlaštenu po zakonu za zastupanje prijavitelja/partnera utvrdi sljedeće:

a) ako je prijavitelj/partner ili osoba ovlaštena po zakonu za zastupanje prijavitelja/partnera pravomoćno osuđena za bilo koje od sljedećih kaznenih djela:

* utaja, prijevara;
* zlouporaba u postupku javne nabave, utaja poreza ili carine, subvencijska prijevara, pranje novca;
* zlouporaba položaja i ovlasti, nezakonito pogodovanje, primanje mita, davanje mita, trgovanje utjecajem, davanje mita za trgovanje utjecajem;
* zločinačko udruženje[[6]](#footnote-6)

b) ako je dostavio lažne podatke pri predočavanju dokaza sukladno gore navedenim

točkama;

c) ako je u sukobu interesa[[7]](#footnote-7);

d) ako je kriv za davanje lažnih informacija/izjava/dokumenata tijelima nadležnima za upravljanje fondovima Europske unije u Republici Hrvatskoj;

e) ako je pokušao pribaviti povjerljive informacije ili utjecati na Odbor za odabir

projekata ili tijela nadležna za upravljanje fondovima Europske unije u Republici

Hrvatskoj tijekom ovog ili prijašnjih poziva na dostavu projektnih prijedloga.

Za potrebe utvrđivanja okolnosti iz odjeljka 4.1.2. i 4.1.3. partnerske organizacije su dužne dokazati da ne postoji razlog isključenja, slijedom čega su dužne dostaviti izjavu osobe po zakonu ovlaštene za zastupanje prijavitelja/partnera (Obrazac 2 i 3).

Izjava ne smije biti starija od 30 dana računajući od datuma slanja projektnog prijedloga.

Ministarstvo za demografiju, obitelj, mlade i socijalnu politiku kao Posredničko tijelo (u daljnjem tekstu: Posredničko tijelo) zadržava pravo dodatne provjere dostavljene dokumentacije.

## **Kriteriji prihvatljivosti partnera**

**Obavezno partnerstvo:**

Prijavitelj može prijaviti projektni prijedlog na Poziv **isključivo u partnerstvu**, i to s najmanje jednom javnom osnovnom školom koja može, no ne mora nužno biti osnovana od strane Prijavitelja tog Projekta (vodeće partnerske organizacije).

Da bi projektni prijedlog bio prihvatljiv obavezni partneri prijavitelju moraju biti javne osnovne škole sa sjedištem u jedinicama područne (regionalne) samouprave s indeksom razvijenosti ispod 125% prosjeka Republike Hrvatske.

Ista osnovna škola može sudjelovati u ovom Pozivu kao obavezan partner u samo jednom projektu.

**Neobavezno partnerstvo:**

Uz osnovne škole kao obvezne partnere, prijavitelj može prijaviti Projekt na Poziv i u partnerstvu s drugim javnim tijelima koja su osnivači osnovnih škola iz županija koje su razvrstane kao područja s indeksom razvijenosti ispod 125%.

Svi partneri moraju ispunjavati uvjete navedene u odjeljku 4.1.2 (točke 1 – 4), kao i sve uvjete vezane uz moguće isključenje propisane u odjeljku 4.1.3.

Svi partneri o svojem sudjelovanju u projektnom prijedlogu potpisuju Izjavu partnera o istinosti podataka, izbjegavanju dvostrukog financiranja i ispunjavanju preduvjeta za sudjelovanje u postupku dodjele bespovratnih sredstava i Izjavu o partnerstvu (Obrazac 3).

## **Prihvatljivost projekta**

### **Lokacija:**

Projektne aktivnosti moraju se provoditi u Republici Hrvatskoj u županijama koje su razvrstane kao područja s indeksom razvijenosti ispod 125% (skupina I., II. i III.), sukladno Vrijednosti indeksa razvijenosti i pokazatelja za izračun razvijenosti na županijskoj razini za 2013. god. i to:

* Virovitičko-podravska županija
* Brodsko-posavska županija
* Vukovarsko-srijemska županija
* Bjelovarsko-bilogorska županija
* Požeško-slavonska županija
* Sisačko-moslavačka županija
* Osječko-baranjska županija
* Karlovačka županija
* Koprivničko-križevačka županija
* Ličko-senjska županija
* Međimurska županija
* Krapinsko-zagorska županija
* Splitsko-dalmatinska županija
* Šibensko-kninska županija
* Varaždinska županija
* Dubrovačko-neretvanska županija
* Zadarska županija
* Zagrebačka županija

### **Trajanje**

Maksimalno trajanje projekta je **10** **mjeseci.** Sve projektne aktivnosti moraju se odnositi na školsku godinu 2017. – 2018.

### **Prihvatljive aktivnosti**

1. **Materijalna deprivacija tipa 1 (MD1) – Nedostatak hrane**

Prihvatljive aktivnosti u sklopu ovog Poziva su: nabava, skladištenje, prijevoz i podjela hrane krajnjim primateljima pomoći odnosno ciljnoj skupini.

Po pitanju podjele hrane u obliku obroka, isto će biti moguće u prostorijama osnovnih škola koje su u svojstvu obaveznih partnera, odnosno na drugim lokacijama, pod uvjetom da je takva lokacija jasno obrazložena te je osigurano poštivanje dostojanstva djece kao krajnjih primatelja pomoći.

Definicija obroka - kvalitetna, raznovrsna, količinski i nutritivno dostatna prehrana učenika, s optimalnom količinom kalorija koja omogućuje nesmetano obavljanje njegovih školskih aktivnosti, sukladno Normativima za prehranu učenika u osnovnoj školi[[8]](#footnote-8) te s najviše 1,4 % udjela kuhinjske soli u kruhu i pekarskim proizvodima.

**Napomena:** Obroci koje nabavljaju partnerske organizacije besplatno se dijele krajnjim primateljima. U sklopu projekta nije dozvoljeno ciljnim skupinama naplaćivati sudjelovanje u aktivnostima niti pružati bilo kakve usluge koje se naplaćuju.

1. **Tehnička pomoć**

* Aktivnosti stručnog usavršavanja u području dobrog financijskog upravljanja, izvješćivanja, javne nabave, nacionalnih propisa povezanih s prikupljanjem i dijeljenjem humanitarne pomoći i dr.;
* Nabava informatičke IT i/ili ostale opreme uz pripadajuću podršku i usluge, nužne za provođenje aktivnosti projekta.

**Napomena:** Prijava za sredstva tehničke pomoći nije obvezna.

Tehnička pomoć za partnerske organizacije može se odobriti do najvišeg iznosa od 1 % ukupno prihvatljivih troškova vezano za aktivnosti u okviru MD1 i to samo za one projektne prijedloge koji zadovoljavaju provjeru prihvatljivosti projektnih aktivnosti i izdataka, sukladno iskazanim potrebama u Prijavnom obrascu.

Partnerske organizacije mogu iskazati potrebu za tehničkom pomoći samo ukoliko ista uspješno pridonosi provedbi aktivnosti nabave, skladištenja, prijevoza ili podjele hrane krajnjim primateljima pomoći.

Partnerske organizacije su dužne pri provedbi projektnih aktivnosti osigurati poštivanje načela jednakih mogućnosti, ravnopravnosti spolova i nediskriminacije, kao i pravila vezana za zaštitu okoliša, pravila protiv rasipanja hrane, sigurnost potrošačkih proizvoda te zaštitu javnog zdravlja.

### **Neprihvatljive aktivnosti**

Neprihvatljive aktivnosti u sklopu ovog Poziva su:

* Kupovina rabljene robe;
* Ulaganja u infrastrukturu;
* Ulaganja u kapital ili kreditna ulaganja;
* Kupovina opreme i vozila koja se koriste u svrhu upravljanja projektom;
* Plaćanja neoporezivih bonusa zaposlenima;
* Kupnja zemljišta i nekretnina;
* Nabava, skladištenje, prijevoz i podjela hrane krajnjim primateljima pomoći kojima su obroci u cijelosti financirani već postojećim programima subvencioniranja prehrane u školi;
* Druge aktivnosti koje nisu u izravnoj povezanosti s aktivnostima nabave, skladištenja, prijevoza te podjele hrane krajnjim primateljima pomoći odnosno s aktivnostima jačanja partnerskih organizacija kroz sredstva tehničke pomoći

### **Informiranje i vidljivost**

Korisnik je dužan poduzimati sve korake informiranja javnosti o činjenici da je projekt sufinanciran sredstvima Europske unije. Sve mjere informiranja i komunikacije koje pruža korisnik moraju biti u skladu s Uputom za informiranje i promidžbu projekata financiranih u okviru FEAD-a za razdoblje 2014. – 2020. [[9]](#footnote-9) Upute služe kao pomoć partnerskim organizacijama prilikom ispunjavanja njihovih obveza vezanih uz informiranje i promidžbu o projektima sufinanciranim iz FEAD-a.

Upute su sastavljene kako bi se osiguralo da projekti koje sufinancira Europska unija uključuju mjere informiranja i komunikacije u cilju podizanja svijesti građana Europske unije o ulozi i ostvarenjima Fonda, kao i o rezultatima i učincima ove podrške. Upute obuhvaćaju pregled svih obveza i mjera vezanih uz informiranje i promidžbu o projektima, smjernice vezano uz provedbu obveznih i nekih od najčešćih komunikacijskih alata koji se koriste u svrhu informiranja i komunikacije o projektima, te smjernice vezano uz ispravno korištenje i reprodukciju elemenata vidljivosti.

## **Prihvatljivost izdataka**

Proračun projekta je procjena troškova provedbe svih projektnih aktivnosti. Iznosi uključeni u proračun projekta moraju biti realistični i troškovno učinkoviti, tj. navedeni troškovi moraju biti nužni za ostvarivanje očekivanih ishoda i rezultata, te temeljeni na tržišnim cijenama.

Prihvatljivi izdaci u sklopu ovog Poziva definirani su sukladno Pravilniku o prihvatljivosti izdataka u okviru Fonda europske pomoći za najpotrebitije (FEAD).

1. **Prihvatljivi izdaci[[10]](#footnote-10) u okviru ovog Poziva su:**

1. Trošak kupnje hrane/trošak školskog obroka

Navedeni troškovi se obračunavaju temeljem pojednostavljene mogućnosti financiranja, odnosno primjenom standardne veličine jediničnog troška izračunate primjenom metodologije odobrene od strane Upravljačkog tijela.

Sukladno spomenutoj metodologiji utvrđena je cijena jednog školskog obroka po učeniku u iznosu od **5,47 HRK.**

Navedena cijena obroka primjenjivat će se prilikom izračuna troškova kupnje hrane / trošak školskog obroka na sljedeći način:

A = 5,47 HRK X Q

A= Ukupno prihvatljivi troškovi kupnje hrane / troškovi školskog obroka

Q= Ukupan broj obroka koje partnerska organizacija planira podijeliti tijekom provedbe projekta

Iznos dobiven navedenim izračunom Prijavitelj unosi u Prijavni obrazac (Elementi projekta i proračun) i excel obrazac proračuna za MD1 pod Elementom "Trošak kupnje hrane/školskog obroka"

Prijavitelj će u projektnoj prijavi morati detaljno obrazložiti kako je došao do ukupnog broja obroka koje planira podijeliti tijekom provedbe projekta na način da bude razvidno koliko će ukupno djece biti obuhvaćeno, kroz koji vremenski period, koliko obroka će djeca primati dnevno i sl.

Prijavitelj će navedene podatke ispuniti u okviru excel obrasca proračuna za MD1 pod Elementom "Trošak kupnje hrane/trošak školskog obroka" te će se dani podaci i obrazloženje uzimat u obzir prilikom odobravanja Zahtjeva za nadoknadom sredstva tijekom provedbe projekta.

**Napomena: Tijekom provjera i odobravanja Zahtjeva za nadoknadom sredstava neće se vršiti kontrola popratne dokumentacije za navedene troškove kupnje hrane/školskog obroka, već će Korisnik bespovratnih sredstava u okviru svakog Zahtjeva za nadoknadom sredstava dostaviti Izjavu Korisnika o dostavi proizvoda i pružanju usluga krajnjim primateljima pomoći**

Osim navedene Izjave, Korisnik bespovratnih sredstava osigurava da škole tijekom provedbe projekta vode evidenciju svih korisnika školske prehrane iz koje je razvidan izvor financiranja za prehranu. U navedenoj evidenciji moraju biti vidljivi izvori financiranja školskog obroka za svakog korisnika školske prehrane.

Također, korisnik bespovratnih sredstava osigurava da škole tijekom provedbe projekta vode evidenciju svih korisnika školske prehrane i podijeljenih obroka financiranih iz FEAD-a. Navedena evidencija biti će prilog provedbenom paketu te će sadržavati minimalno sljedeće podatke: ime i prezime korisnika školske prehrane, OIB, datum u kojem je obrok konzumiran i broj obroka koji je konzumiran.

Navedene evidencije Korisnik bespovratnih sredstava nije dužan dostavljati Posredničkom tijelu, ali je dužan osigurati njihovu pohranu i čuvanje, te iste dati na uvid prilikom provjere na licu mjesta koju provodi Posredničko tijelo.Partnerske organizacije dužne su omogućiti predstavnicima Posredničkog tijela prilikom provjere na licu mjesta uvid u evidencije prisutnosti na nastavi učenika čija se prehrana financira kroz projekt.

2. Administrativni troškovi i troškovi prijevoza i skladištenja

Obuhvaćaju sljedeće troškove:

a) Administrativni troškovi:

* plaće osoblja (voditelj projekta);
* troškovi putovanja vezani uz provedbu projektnih aktivnosti;
* troškovi izrade promotivnih materijala odnosno drugih aktivnosti promidžbe i vidljivosti[[11]](#footnote-11).

b) Troškovi prijevoza:

* trošak prijevoza od dobavljača do skladišta/lokacije podjele hrane.

c) Skladištenje:

* trošak pohrane hrane.

Administrativni troškovi i troškovi prijevoza i skladištenja izračunavaju se primjenom fiksne stope od 5% prihvatljivih troškova kupnje hrane/ troškova školskog obroka, sukladno članku 26. Stavku 2. (c) Uredbe (EU) br. 223/2014.

Izračun:

**C = A X B**

A= Ukupno prihvatljivi troškovi kupnje hrane / trošak školskog obroka (poglavlje 4.4. –TOČKA 1)

B= Fiksna stopa (5%)

C= Administrativni troškovi i troškovi prijevoza i skladištenja

**Napomena: Tijekom provjera i odobravanja zahtjeva za nadoknadom sredstava neće se vršiti kontrola popratne dokumentacije za navedene administrativne troškovi i troškove prijevoza i skladištenja izračunate primjenom fiksne stope.**

U slučaju da administrativni troškovi i troškovi prijevoza i skladištenja projektnog prijedloga iznose više od iznosa administrativnih troškova i troškova prijevoza i skladištenja izračunatih primjenom fiksne stope, razliku snosi Korisnik i ona se ne navodi u projektnom prijedlogu.

Svako smanjenje iznosa troškova kupnje hrane/ troškova školskog obroka koje je nadležno tijelo (PT – Ministarstvo za demografiju, obitelj, mlade i socijalnu politiku) tijekom provedbe projekta proglasilo neprihvatljivim, na temelju provjere, proporcionalno utječe i na iznos administrativnih troškova i troškova prijevoza i skladištenja izračunatih primjenom fiksne stope.

Nakon što prijavitelj u Prijavni obrazac (Elementi projekta i proračun) i excel obrazac proračuna za MD1 pod Elementom "Kupnja hrane/trošak školskog obroka", upiše sve troškove kupnje hrane/trošak školskog obroka, tada pod elementom “ Administrativni troškovi i troškovi prijevoza i skladištenja“ upisuje iznos navedenih administrativnih troškova i troškova prijevoza i skladištenja dobivenog primjenom %-tka na zbroj svih troškova kupnje hrane/troška školskog obroka. Dakle, primjenjuje se točno 5% na iznos naveden pod „Troškovi kupnje hrane/trošak školskog obroka“.

Nakon provedenog postupka provjere prihvatljivosti izdataka iznos dobiven primjenom postotka fiksne stope (5%) prilagođava se konačnom ukupnom iznosu troškova kupnje hrane / troška školskog obroka, pri čemu se iznos ukupnih prihvatljivih troškova projekta ne smije povećati u odnosu na najviši mogući iznos bespovratnih sredstava definiranog točkom 3.1 ovih Uputa.

3. Tehnička pomoć

Obuhvaća sljedeće troškove:

a) Stručno usavršavanje za jačanje kapaciteta potrebnih za uspješnu provedbu

operacije (primjenjivo samo na tehničku pomoć):

* troškovi vanjskih usluga neposredno vezanih uz jačanje kapaciteta partnerskih organizacija;
* troškovi sudjelovanja na edukacijama, seminarima i sl. (kotizacije, putni troškovi, dnevnice).

b) IT i/ili ostale opreme nužne za provedbu aktivnosti (podrška, nabava, usluge)

(primjenjivo samo na tehničku pomoć):

* nabava software-a te nužnih licenci za prikupljanje podataka u svrhu boljeg monitoringa i/ili evaluacije;
* nabava/najam opreme za lakšu/bržu distribuciju hrane.

**Retroaktivno sufinanciranje troškova**

Retroaktivno sufinanciranje troškova prihvatljivo je za izdatke navedene u točki 4.4 Prihvatljivost izdataka, točka a. Prihvatljivi izdaci, koji su nastali u vezi sa školskom godinom 2017./2018., počevši od početka nastavne godine 4. rujna 2017. do sklapanja Ugovora o dodjeli bespovratnih sredstava te da su sukladno uvjetima Poziva jasno isplanirani u proračunu Projekta.

**b.** **Neprihvatljivi izdaci u okviru ovog Poziva na dostavu projektnih prijedloga su:**

1. Kamate na dug;
2. Pružanje infrastrukture;
3. Troškovi rabljene robe;
4. Ulaganja u kapital ili kreditna ulaganja;
5. Doprinosi u naravi: nefinancijski doprinosi (robe ili usluge) od trećih strana koji ne obuhvaćaju izdatke za korisnika;
6. Kupnja opreme i vozila koja se koriste u svrhu upravljanja projektom;
7. Otpremnine, doprinosi za dobrovoljna zdravstvena ili mirovinska osiguranja koja nisu obvezna prema nacionalnom zakonodavstvu;
8. Kazne, financijske globe i troškovi sudskog spora;
9. Gubici zbog fluktuacija valutnih tečaja i provizija na valutni tečaj;
10. Plaćanja neoporezivih bonusa zaposlenima;
11. Bankovni troškovi za otvaranje i vođenje računa, naknade za financijske transfere i drugi troškovi u potpunosti financijske prirode;
12. Kupnja zemljišta i nekretnina;
13. Administrativni troškovi, troškovi prijevoza i skladištenja koji u svom zbroju premašuju vrijednost od 5% ukupnog troška kupnje hrane;
14. Troškovi nabave, skladištenja, prijevoza i podjele hrane krajnjim primateljima kojima se obrok su u cjelosti financira iz već postojećih programa subvencionirane prehrane u školi;
15. Drugi troškovi koji nisu u neposrednoj povezanosti sa sadržajem projekta[[12]](#footnote-12).

# **Postupak prijave**

Svi projektni prijedlozi moraju biti na hrvatskom jeziku i ispunjeni elektronički na Prijavnom obrascu.

Prijava je potpuna ako sadrži:

* jednu (1) originalnu verziju u papirnatom/tiskanom obliku ispunjenu na Prijavnom obrascu koji je dio natječajne dokumentacije i koja sadržava sve zahtijevane obvezne priloge,
* jednu (1) elektroničku verziju na CD-u koja sadrži ispunjen Prijavni obrazac i skenirane zahtijevane obvezne priloge.

Prijavitelj je dužan potpisati i pečatom ovjeriti Prijavni obrazac.

Prijavitelj i svi partneri dužni su potpisati i pečatom potvrditi Izjavu prijavitelja/partnera o istinitosti podataka, izbjegavanju dvostrukog financiranja i ispunjavanju preduvjeta za sudjelovanje u postupku dodjele bespovratnih sredstava i izjavu o partnerstvu (Obrazac 2). Ako bilo koji od navedenih dokumenata nije dostavljen niti u propisanom roku za dodatna pojašnjenja ili nadopune, projektni prijedlog se isključuje iz daljnjeg postupka.

**Indikativni raspored procesa prijave i odabira**:

|  |  |
| --- | --- |
|  | DATUM |
| Rok za dostavu pitanja | Kontinuirano |
| Rok za objavu odgovora | 7 kalendarskih dana od dana zaprimanja pojedinog pitanja |
| Rok za podnošenje prijava | Nije primjenjivo |
| Informacija prijavitelju o stanju prijave nakon administrativne provjere | 8 radnih dana od dana donošenja odluke o statusu projektnog prijedloga |
| Informacija prijavitelju o stanju prijave nakon postupka procjene kvalitete | 8 radnih dana od dana donošenja odluke o statusu projektnog prijedloga |
| Potpisivanje Ugovora o dodjeli bespovratnih sredstava | U roku od 30 kalendarskih dana od donošenja Odluke o financiranju |

Potpuna prijava sadrži sljedeće dokumente:

1. Prijavni obrazac s popunjenim excel obrascima proračuna za MD1/TP (ako je primjenjivo);
2. Izjava prijavitelja (vodeće partnerske organizacije) o istinitosti podataka, izbjegavanju dvostrukog financiranja i ispunjavanju preduvjeta za sudjelovanje u postupku dodjele bespovratnih sredstava i Izjava o partnerstvu (Obrazac 2);
3. Izjava partnera (partnerske organizacije) o istinitosti podataka, izbjegavanju dvostrukog financiranja i ispunjavanju preduvjeta za sudjelovanje u postupku dodjele bespovratnih sredstava i Izjava o partnerstvu (Obrazac 3);
4. Kopija odluke o osnivanju, potvrde o registraciji, statuta ili drugog odgovarajućeg dokumenta/akta o osnivanju/registraciji za sve partnerske organizacije (gdje je primjenjivo);
5. Potvrda o stanju poreznog duga za sve partnerske organizacije.

## **Način i rok podnošenja prijave**

Projektni prijedlozi podnose se isključivo preporučenom poštanskom pošiljkom ili osobnom dostavom na adresu:

**Ministarstvo za demografiju, obitelj, mlade i socijalnu politiku**

**Trg Nevenke Topalušić 1**

**10 000 Zagreb**

Prijavu je potrebno poslati ili dostaviti u zatvorenoj omotnici. Na vanjskoj strani omotnice obvezno navesti:

a) referentni broj i naziv poziva za dostavu projektnih prijava – „Osiguravanje školske prehrane za djecu u riziku od siromaštva – školska godina 2017. – 2018.“

b) naziv i adresu prijavitelja

c) naznaku »NE OTVARATI – PRIJAVA NA POZIV NA DOSTAVU PROJEKTNIH PRIJEDLOGA«

U slučaju predaje projektnog prijedloga osobnom dostavom, podatak o datumu i vremenu predaje projektnog prijedloga na Poziv smatra se službenim vremenom zaprimanja omotnice zabilježenom u pisarnici Ministarstva za demografiju, obitelj, mlade i socijalnu politiku.

U slučaju podnošenja projektnog prijedloga poštanskom pošiljkom, podatak o datumu i vremenu predaje projektnog prijedloga na Poziv smatra se datum i vrijeme podnošenja projektnog prijedloga zabilježen na paketu/omotnici od strane davatelja poštanske usluge.

Kod podnošenja projektnog prijedloga poštanskom pošiljkom na zaprimljenom paketu/omotnici **moraju biti jasno i čitljivo naznačeni datum i vrijeme (sat i minute) slanja projektnog prijedloga**. Datum i vrijeme slanja projektnog prijedloga na paket/omotnicu ne upisuje sam prijavitelj. Ukoliko kod podnošenja projektnog prijedloga poštanskom pošiljkom na paketu/omotnici nije zabilježen datum, takav projektni prijedlog se isključuje.

Ukoliko zabilježeni datum na paketu/omotnici nije jasno i čitljivo naznačen, prijavitelj može u fazi postupka dodjele biti zatražen da osigura službeni dokaz s navedenim podatkom (npr. Potvrda o primitku preporučene pošiljke). Ukoliko na taj zahtjev prijavitelj nije u mogućnosti osigurati službeni dokaz o nedvojbenom datumu podnošenja projektnog prijedloga poštanskom pošiljkom, takav projektni prijedlog se isključuje.

Ukoliko se na paketu/omotnici ne može nedvojbeno utvrditi točno vrijeme (sat i minute) podnošenja projektnog prijedloga poštanskom pošiljkom, prijavitelj može osigurati službeni dokaz (npr. Potvrda o primitku preporučene pošiljke) o točnom vremenu (sat i minute) slanja projektnog prijedloga dostavljanjem dokaza na e-mail adresu: fead@mdomsp.hr. Ukoliko zabilježeno vrijeme na paketu/omotnici nije jasno i čitljivo naznačeno ili nedostaje podatak o vremenu slanja, prijavitelj može u fazi postupka dodjele biti zatražen da osigura službeni dokaz s navedenim podatkom.

Predaja prijave znači da se prijavitelj i svi partneri slažu s uvjetima natječaja i kriterijima za ocjenjivanje. Potpisivanjem Prijavnog obrasca (obrazac 2.), prijavitelj izjavljuje da prihvaća ugovorne uvjete u slučaju dodjele bespovratnih sredstava.

Projektne prijave dostavljene na neki drugi način, nepravilno označene ili dostavljene na drugu adresu, bit će odbačene.

Budući da se Poziv vodi u modalitetu trajnog Poziva, projekti se odabiru za financiranje do iscrpljenja financijske omotnice.

Odbačene prijave, kao ni one koje su odabrane za financiranje, ne vraćaju se prijaviteljima.

## **Dodatne informacije**

**Pitanja i odgovori**

Prijavitelji mogu kontinuirano postavljati pitanja vezana za Poziv elektroničkom poštom na e-mail adresu [fead@mdomsp.hr](mailto:fead@mdomsp.hr) s napomenom „Pitanja i odgovori“.

Sva zaprimljena pitanja se zajedno s odgovorima objavljuju u dijelu „Pitanja i odgovori“ na središnjoj internetskoj stranici za FEAD [www.fead.hr](http://www.fead.hr) i/ili na mrežnim stranicama za strukturne fondove [www.strukturnifondovi.hr](http://www.strukturnifondovi.hr) te obavijest na stranici Posredničkog tijela [www.mdomsp.hr](http://www.mdomsp.hr), najkasnije 7 kalendarskih dana od dana zaprimanja pojedinog pitanja.

**Informativne radionice**

U modalitetu trajnog Poziva informativne radionice održavaju se najkasnije 15 kalendarskih dana od datuma pokretanja PDP-a.

Datumi i mjesta održavanja informativnih radionica objavljuju se na središnjoj internetskoj stranici Fonda najmanje 10 kalendarskih dana prije dana njihova održavanja.

**Izmjene i dopune Poziva na dostavu projektnih prijedloga**

U slučaju izmjene ili dopune Poziva na dostavu projektnih prijedloga (ispravak/izmjena Poziva, obustava, ranije zatvaranje, produženje roka za podnošenje projektnih prijedloga), obavijest o odobrenim izmjenama i/ili dopunama objavljuje se na središnjoj Internet stranici za FEAD [www.fead.hr](http://www.fead.hr) i/ili na mrežnim stranicama za strukturne fondove [www.strukturnifondovi.hr](file:///C:\Users\nzrinusic\AppData\Local\Microsoft\Windows\Temporary%20Internet%20Files\Content.Outlook\F878HFFP\www.strukturnifondovi.hr) te stranici Posredničkog tijela [www.mdomsp.hr](http://www.mdomsp.hr).

# **Postupak evaluacije projekata**

Postupak dodjele sredstava provodi se kroz sljedeće faze:

**1.** **Administrativna provjera** (zaprimanje, registracija i administrativna provjera, provjera prihvatljivosti prijavitelja i partnera);

**2.** **Procjena kvalitete** (provjera prihvatljivosti projektnih aktivnosti i prihvatljivosti izdataka te ocjenjivanje kvalitete/ispravljanje proračuna);

**3. Donošenje Odluke o financiranju** (donosi se za projekte koji su uspješno prošli

postupak dodjele bespovratnih sredstava).

Na kraju faze administrativne provjere i procjene kvalitete nadležno tijelo obavještava prijavitelje o statusu njihovog projektnog prijedloga pisanim putem i to:

* uspješne prijavitelje – da su njihovi projektni prijedlozi odabrani za sljedeću fazu postupka dodjele sredstava ili
* neuspješne prijavitelje – da njihovi projektni prijedlozi nisu odabrani za sljedeću fazu postupka dodjele sredstava s obrazloženjem,

u roku od 8 radnih dana od dana donošenja odluke o statusu navedenog projektnog prijedloga (uspješan ili neuspješan).

Nakon podnošenja projektnog prijedloga prijavitelju nije dopušteno ispravljanje ili dopunjavanje projektnog prijedloga osim u slučaju zahtjeva za dopunom/pojašnjenjem Posredničkog tijela.

Sve do trenutka potpisivanja Ugovora o dodjeli bespovratnih sredstava prijavitelj ima pravo povući projektnu prijavu u bilo kojoj fazi postupka evaluacije dostavom odgovarajućeg pisanog zahtjeva.

## **Administrativna provjera (zaprimanje, registracija i administrativna provjera, provjera prihvatljivosti prijavitelja i partnera)**

Projektne prijave moraju se dostaviti na adresu i u roku kako je navedeno u poglavlju 5.1.

Posredničko tijelo provodi administrativnu provjeru projektnih prijedloga koja obuhvaća zaprimanje i registraciju projektnih prijedloga te provjeru prihvatljivosti prijavitelja i partnera prema sljedećim kriterijima:

|  |  |  |  |  |
| --- | --- | --- | --- | --- |
| **RB** | **Uvjeti za zaprimanje i registraciju** | **DA** | **NE** | **Mo Mogućnost pojašnjenja gućnost pojašnjenja** |
| 1. | Zaprimljeni prijavni paket/omotnica je zatvoren. |  |  | NE |
| 2. | Na zaprimljenom prijavnom paketu/omotnici naznačen je naziv Poziva. |  |  | NE |
| 3. | Na zaprimljenom prijavnom paketu/omotnici zabilježen je datum i točno vrijeme (sat i minute) podnošenja projektnog prijedloga. |  |  | DA |

|  |  |  |  |
| --- | --- | --- | --- |
| **Administrativni kriteriji/kriteriji prihvatljivosti partnerskih organizacija** | **DA** | **NE** | **Mogućnost pojašnjenja** |
| 1. Projektni prijedlog predan je za odgovarajući poziv na dostavu projektnih prijedloga. |  |  | NE |
| 1. Projektni prijedlog predan je na propisanom mediju, u propisanom formatu te je istovjetan u svim dostavljenim medijskim formatima (u elektronskoj i papirnatoj verziji ispravnog obrasca gdje je to zatraženo). |  |  | DA |
| 1. Projektni prijedlog sadrži sve obvezne priloge i prateće dokumente potpisane od ovlaštene osobe i ovjerene službenim pečatom organizacije. |  |  | DA |
| 1. Zatraženi iznos bespovratnih sredstava je u okviru minimalnog i maksimalnog iznosa propisanog Pozivom. |  |  | NE |
| 1. Projektni prijedlog napisan je na hrvatskom jeziku. |  |  | NE |
| 1. Prijavitelj (vodeća partnerska organizacija) i ostale partnerske organizacije su prihvatljive sukladno točki 4.1. |  |  | DA |

Vodeće partnerske organizacije - jedinice lokalne i područne (regionalne) samouprave nisu obvezne dostaviti dokument u svrhu dokazivanja svog pravnog statusa.

Za potrebe utvrđivanja administrativnih kriterija prihvatljivosti pod r. br. 6. vodeća partnerska organizacija je s prijavom dužna dostaviti (za prijavitelja i sve partnere) kopiju odluke o osnivanju, potvrde o registraciji, statuta ili drugog odgovarajućeg dokumenta/akta o osnivanju/registraciji, ukoliko isti nisu vidljivi u pripadajućim registrima. Prije podnošenja projektnog prijedloga prijavitelji su dužni provjeriti jesu li u sudskom ili drugom odgovarajućem registru, sukladno važećim zakonskim propisima, dostupni svi traženi podaci o prijavitelju/partnerima.

Kako bi prijava mogla ući u sljedeću fazu postupka dodjele, svi kriteriji prihvatljivosti moraju biti ispunjeni.

## **Procjena kvalitete projekta i provjera prihvatljivosti aktivnosti i izdataka (i ispravljanje proračuna)**

Tijekom ove faze postupka dodjele, Odbor za odabir projekata (u daljnjem tekstu: OOP) kojeg uspostavlja Posredničko tijelo, provodi provjeru prihvatljivosti projektnih aktivnosti i izdataka te vrši ocjenjivanje projektnih prijedloga prema zadanim kriterijima dodjele.

OOP može od partnerskih organizacija tražiti dodatna pojašnjenja i/ili obavljati provjere na licu mjesta kako bi utvrdio sve potrebne činjenice.

Kriteriji prihvatljivosti projekta

|  |  |  |  |  |
| --- | --- | --- | --- | --- |
| **RB.** | **Pitanja za provjeru prihvatljivosti projekta** | **DA** | **NE** | **Mogućnost za traženje pojašnjenja** |
| 1. | Projekt se provodi na području Republike Hrvatske. |  |  | NE |
| 2. | Trajanje projekta je maksimalno 10 mjeseci. |  |  | DA |
| 3. | Projekt u trenutku podnošenja projektnog prijedloga nije fizički niti financijski završen. |  |  | NE |
| 4. | U projektu je jasno naznačen planirani broj najpotrebitijih učenika ukupno i prema pojedinoj partnerskoj organizaciji (školi). |  |  | NE |
| 5. | Aktivnosti projekta su u skladu s prihvatljivim aktivnostima predmetne dodjele[[13]](#footnote-13). |  |  | NE |
| 6. | Uklanjanje neprihvatljivih aktivnosti ne utječe na izvedivost projekta |  |  | NE |
| 7. | Projekt uključuje adekvatne mjere kojima se osigurava poštivanje načela jednakih mogućnosti i nediskriminacije. |  |  | NE |
| 8. | Projekt sadrži jasno opisane i opravdane aktivnosti vezane uz korištenje tehničke pomoći (ako je primjenjivo) |  |  | DA |

**Bodovanje:**

Obrazac za ocjenjivanje projektnih prijedloga podijeljen je u odjeljke i pododjeljke. Svaki pododjeljak vrednuje se ocjenama 1 i 5 na sljedeći način:

1 = loše, 5 = odlično.

|  | **Kriterij odabira i pitanja za kvalitativnu procjenu** | **Bodovna vrijednost uz izjavu** | **Ostvarena ocjena** | **Referenca na izvor za provjeru** |
| --- | --- | --- | --- | --- |
| **1.** | **Kapaciteti partnerskih organizacija za provedbu aktivnosti** | | | |
|  |  | | | |
|  |  | 1/5 | 1/5 | Prijavni obrazac, točka 5.3.1 |
|  | **POJAŠNJENJE:** |  |  |  |
|  | - vodeća partnerska organizacija i/ili ostale partnerske organizacije posjeduju odgovarajuće iskustvo, znanja i vještine (stručnjake, certifikate i sl.) u provedbi projekata (5 bodova)  - niti vodeća partnerska organizacija niti ostale partnerske organizacije ne posjeduju odgovarajuće iskustvo, znanja i vještine (stručnjake, certifikate i sl.) u provedbi projekata (1 bod) |  |  |  |
| **2.** | **Prikladnost kriterija odabira najpotrebitije djece** | | | |
|  | 1/5 | 1/5 | Prijavni obrazac, točka  5.1.1. |
|  | **POJAŠNJENJE:** |  | | |
|  | - opisani mehanizam odnosno kriteriji odabira najpotrebitijih korisnika je primjeren – 5 bodova  - nije vidljivo po kojim će kriterijima partnerske organizacije odabrati najpotrebitije učenike/opisani mehanizam odnosno kriteriji odabira nisu primjereni – 1 bod |
|  | Ukoliko je projektnoj prijavi dodijeljen 1 bod na ovom kriteriju, prijava se isključuje iz daljnjeg postupka. |  | | |
| **3.** | **Primjerenost kriterija odabira vrste školskog obroka, uključujući i lokaciju podjele obroka** | | | |
|  | 1/5 | 1/5 | Prijavni obrazac, točka  5.1.2. |
|  | **Pojašnjenje:** |  | | |
|  | - odabrani način i vrsta prehrane u potpunosti odgovaraju predloženim korisnicima i njihovim potrebama, doprinose uravnoteženoj prehrani te uzimaju u obzir klimatske i okolišne aspekte, posebno u pogledu smanjenja rasipanja hrane (5)  - odabrani način i vrsta prehrane nije prikladan za predložene korisnike i njihove potrebe niti se njihovim odabirom doprinosi uravnoteženoj prehrani, smanjenju rasipanja hrane i dr. (1) |
| **4.** | **Prikladnost i proporcionalnost predloženog proračuna u odnosu na broj korisnika i njihove potrebe** | | | |
|  | 1/5 | 1/5 | Prijavni obrazac, točka  5.1.2. i točka 6.,  Obrazac proračuna za MD1/TP |
|  | **Pojašnjenje:** |  |  |  |
|  | Omjer procijenjenih troškova, planirane količine obroka i planiranog broja korisnika je primjeren – 5 bodova  Omjer procijenjenih troškova, planirane količine obroka i planiranog broja korisnika nije primjeren – 1 bod  **\***u obzir se uzimaju iznos traženih sredstava, vrsta, trajanje i način pružanja aktivnosti, kao i same vrijednosti navedenih procjena pokazatelja rezultata odnosno ostvarenja, a sukladno stručnom mišljenju članova Odbora |  |  |  |
|  | **TOTAL** | | | **20** |

**BODOVNI PRAG: 15**

Projektni prijedlozi koji u postupku odabira ne postignu minimalno 15 bodova za prolaz, uz postavljeni posebni uvjet za kriterij 2, neće biti uzeti u daljnje razmatranje.

Popis (rang-lista) projektnih prijedloga sadržava i rezervnu listu koja obuhvaća projektne prijedloge koji su zadovoljili minimalni bodovni prag, ali prelaze okvir raspoloživih financijskih sredstava, o čemu odlučuje OOP.

U fazi ispravljanja proračuna, temeljem uputa OOP, Posredničko tijelo usklađuje predloženi proračun projektnog prijedloga, uklanjajući neprihvatljive izdatke, pri čemu može od prijavitelja zahtijevati pojašnjenja kojima se opravdava potreba i novčana vrijednost pojedine stavke, ostavljajući mu za navedeno primjereni rok.

Ako prijavitelj u navedenom roku, u skladu s uputom Posredničkog tijela, ne opravda pojedinu stavku i/ili iznos, ista se briše iz proračuna ili se smanjuje zatraženi iznos.

|  |  |  |  |
| --- | --- | --- | --- |
| **Br.** | **Pitanja za provjeru prihvatljivosti izdataka (primjenjivo zasebno za MD1 i TP)** | **DA** | **NE** |
|  | Izdaci su u skladu s Pravilnikom o prihvatljivosti izdataka u okviru Fonda europske pomoći za najpotrebitije i ostalim propisanim uvjetima za prihvatljivost izdataka primjenjivima na ovaj Poziv. |  |  |
|  | Nakon provedenog postupka provjere prihvatljivosti izdataka te po potrebi isključivanja neprihvatljivih izdataka izvedivost projekta nije ugrožena. |  |  |

Posredničko tijelo ispravlja predloženi proračun uklanjajući neprihvatljive izdatke samo i isključivo u opsegu u kojemu se ne utječe na rezultate prethodnih faza dodjele, ne mijenja se koncept projekta ili aktivnosti za koje je u fazi provjere prihvatljivosti projektnih aktivnosti utvrđeno da su prihvatljive, kao ni opseg intervencije ili ciljevi predloženog projektnog prijedloga.

Vodeća partnerska organizacija je obvezna u postupku pregleda proračuna biti na raspolaganju u svrhu davanja svih potrebnih obrazloženja.

Postupak dodjele za projektne prijedloge s rezervne liste može se nastaviti isključivo pod jednakim uvjetima, izuzev uvjeta koji se odnose na rokove postupka, u trenutku kada i ako potrebna financijska sredstva postanu raspoloživa. Pri tome se uvažava redoslijed projektnih prijedloga na rezervnoj listi te (preostala) raspoloživa financijska sredstva iz pripadajuće omotnice. Ukoliko prvi projektni prijedlog s rezervne liste prelazi preostali raspoloživi iznos, navedenom prijavitelju se nudi mogućnost da u odgovarajućoj mjeri osigura/poveća udio sufinanciranja, a ukoliko on to odbije, pristupa se prvom idućem projektnom prijedlogu s rezervne liste.

U slučaju da dva ili više projektna prijedloga dobiju isti broj bodova, a preostala sredstva nisu dostatna za financiranje svih projekata, financirat će se onaj projektni prijedlog koji u svojim aktivnostima uključuje veći broj krajnjih primatelja pomoći.

## **Odluka o financiranju**

Nakon završetka faze procjene kvalitete projektnog prijedloga i ispravljanja proračuna, Posredničko tijelo donosi Odluku o financiranju uzimajući u obzir popis rangiranih projektnih prijedloga koji sastavlja OOP, Zapisnik sa sastanka OOP-a te konačno Izvješće o rezultatima procjene kvalitete projekata i provjere prihvatljivosti aktivnosti i izdataka.

Ako je projektna prijava ostvarila minimalni broj bodova utvrđen Pozivom, ista može biti odbijena za financiranje ako raspoloživa sredstva nisu dostatna za financiranje svih projekata koji su postigli minimalni propisani broj bodova, te ako je drugom projektnom prijedlogu dodijeljeno više bodova.

U slučaju da raspoloživa financijska sredstva nisu u potpunosti iscrpljena, no preostala sredstva nisu dostatna za financiranje utvrđenog iznosa prihvatljivih troškova projekta na popisu rangiranih projektnih prijedloga OOP, prijavitelju će biti ponuđeno da osigura/poveća vlastito sufinanciranje projekta kako bi se premostio manjak sredstava. U slučaju da prijavitelj nije u mogućnosti osigurati dodatna sredstva s njim se neće sklopiti Ugovor o dodjeli bespovratnih sredstava, već će se financiranje ponuditi sljedećem kandidatu na popisu (rang-listi) projektnih prijedloga.

Posredničko tijelo zadržava pravo ne dodijeliti sva dostupna sredstva.

Sve uspješne prijavitelje Posredničko tijelo pisanim putem obavještava o odabiru projektnih prijedloga u roku od 15 radnih dana od dana donošenja Odluke o financiranju te im dostavlja Odluku o financiranju i informacije o daljnjem tijeku postupka.

## **Prigovori**

Prijavitelji koji smatraju da su oštećeni zbog nepravilnog postupanja tijekom postupka evaluacije imaju pravo uputiti prigovor Posredničkom tijelu koje je nadležno za rješavanje pritužbi u prvoj razini.

Prijavitelji mogu podnijeti prigovor u roku od 8 radnih dana od dana primitka obavijesti o statusu njihovog projektnog prijedloga zbog sljedećih razloga:

* povrede postupka opisanog u dokumentaciji predmetnog postupka dodjele sredstava;
* povrede navedenih načela dodjele.

Teret dokazivanja činjenica navedenih u prigovoru je na prijavitelju.

Prigovori se podnose Posredničkom tijelu preporučenom pošiljkom s povratnicom na adresu:

**Ministarstvo za demografiju, obitelj, mlade i socijalnu politiku**

**Trg Nevenke Topalušić 1,** **10 000 Zagreb**

Prigovori dostavljeni na drugi način, kao i prigovori dostavljeni izvan roka, podneseni od neovlaštene osobe (osoba koja nije prijavitelj ili nije ovlaštena od strane prijavitelja) te dostavljeni nenadležnom tijelu, ne smatraju se valjanima i ne uzimaju se u razmatranje, o čemu se pisanim putem obavještava prijavitelja.

Prigovor, da bi se o njemu moglo odlučiti, mora sadržavati najmanje:

* podatke o prijavitelju (ime/naziv, sjedište/adresa, OIB) - naziv i referentni broj Poziva;
* razloge prigovora;
* potpis prijavitelja ili ovlaštene osobe prijavitelja;
* ako je primjenjivo, punomoć za podnošenje prigovora.

Posredničko tijelo odlučuje o prigovoru u roku od 15 radnih dana od dana zaprimanja prigovora, o čemu prijavitelja obavještava pisanim putem. Odluku o prigovoru donosi čelnik Posredničkog tijela.

U slučaju da Posredničko tijelo utvrdi prigovor prijavitelja osnovanim, ponovno će uzeti u razmatranje projektni prijedlog i odluči o njegovom statusu u konkretnoj fazi dodjele.

Nakon donošenja Odluke o prigovoru ne postoji mogućnost izjavljivanja žalbe Posredničkom tijelu već je temeljem predmetne Odluke moguće uputiti pritužbu Ministarstvu rada i mirovinskoga sustava kao Upravljačkom tijelu.

Prijavitelj koji ne podnosi prigovor već traži određena pojašnjenja povezana s postupkom dodjele sredstava, zahtjev za pojašnjenjem podnosi Posredničkom tijelu.

# **Ugovor o dodjeli bespovratnih sredstava**

Nakon završetka postupka evaluacije projekata i donošenja Odluke o financiranju, s uspješnim prijaviteljima se sklapa Ugovor o dodjeli bespovratnih sredstava (poseban ugovor za svaku od dvije vrste pomoći – hrana, te tehnička pomoć, ukoliko je primjenjivo). Ugovor o dodjeli bespovratnih sredstava sklapa se između Korisnika i Posredničkog tijela i njime se utvrđuje najviši iznos bespovratnih sredstava dodijeljen Projektu (iz izvora Državnog proračuna RH i izvora EU), kao i drugi financijski i provedbeni uvjeti Projekta.

Ugovor o dodjeli bespovratnih sredstava sklapa se u roku od 30 kalendarskih dana od dana donošenja Odluke o financiranju.

# **Prijavni obrasci i prilozi**

Prijavni obrasci:

1. Obrazac 1 – Prijavni obrazac, zajedno s pripadajućim excel tablicama proračuna (MD1/TP);

2. Obrazac 2 – Izjava prijavitelja o istinitosti podataka, izbjegavanju dvostrukog financiranja i ispunjavanju preduvjeta za sudjelovanje u postupku dodjele bespovratnih sredstava;

3. Obrazac 3 – Izjava partnera o istinitosti podataka, izbjegavanju dvostrukog financiranja i ispunjavanju preduvjeta za sudjelovanje u postupku dodjele bespovratnih sredstava.

4. Obrazac 4 - Proračun projekta za MD1

5. Obrazac 5 - Proračun projekta za TP

Prilozi:

1. Opći uvjeti Ugovora o dodjeli bespovratnih sredstava

2. Predložak Ugovora o dodjeli bespovratnih sredstava za MD1

3. Predložak Ugovora o dodjeli bespovratnih sredstava za TP

4. Upute za popunjavanje Prijavnog obrasca

5. Sažetak poziva

1. Sukladno Odluci o razvrstavanju jedinica lokalne i područne (regionalne) samouprave prema stupnju razvijenosti (NN 158/2013), I. skupina jedinica područne (regionalne) samouprave čija je vrijednost indeksa razvijenosti ispod 75% prosjeka Republike Hrvatske Virovitičko-podravska, Brodsko-posavska, Vukovarsko-srijemska,Bjelovarsko-bilogorska, Požeško-slavonska, Sisačko-moslavačka, Osječko-baranjska, Karlovačka, Koprivničko-križevačka, Ličko-senjska, Međimurska, Krapinsko-zagorska

   – II. skupinu jedinica područne (regionalne) samouprave čija je vrijednost indeksa razvijenosti između 75% i 100% prosjeka Republike Hrvatske: Splitsko-dalmatinska županija, Šibensko-kninska županija i Varaždinska županija.

   – III. skupinu jedinica područne (regionalne) samouprave čija je vrijednost indeksa razvijenosti između 100% i 125% prosjeka Republike Hrvatske: Dubrovačko-neretvanska županija, Zadarska županija i Zagrebačka županija.

   – IV. skupinu jedinica područne (regionalne) samouprave čija je vrijednost indeksa razvijenosti veća od 125% prosjeka Republike Hrvatske: Grad Zagreb, Istarska županija i Primorsko-goranska županija. [↑](#footnote-ref-1)
2. http://www.zhzd.hr/ [↑](#footnote-ref-2)
3. Kriterije određivanja ciljnih skupina odredit će partnerske organizacije, koje prije primjene mora odobriti MDOMSP kao Posredničko tijelo [↑](#footnote-ref-3)
4. <http://narodne-novine.nn.hr/clanci/sluzbeni/2011_06_70_1515.html> [↑](#footnote-ref-4)
5. <http://narodne-novine.nn.hr/clanci/sluzbeni/2013_12_158_3313.html> [↑](#footnote-ref-5)
6. Sukladno Kaznenom zakonu („Narodne novine“ broj: 125/11, 144/12, 56/15 i 61/15) [↑](#footnote-ref-6)
7. Sukladno Zakonu o sprječavanju sukoba interesa („Narodne novine“ broj: 12/12, 124/12, 48/13 i 57/15) te članku 52. Uredbe Vijeća (EZ, Euroatom) br. 1605/2002 (SL L 298/126.10.2012.) i Uredbe Vijeća (EZ, Euroatom) br. 1995/2006 od 13. prosinca 2016. (SL L 390/2006.). [↑](#footnote-ref-7)
8. <http://narodne-novine.nn.hr/clanci/sluzbeni/2012_12_146_3164.html> [↑](#footnote-ref-8)
9. <http://www.fead.hr/wp-content/uploads/2016/10/UPUTA-ZA-INFORMIRANJE-I-PROMID%C5%BDBU-PROJEKATA-FEAD.pdf> [↑](#footnote-ref-9)
10. Partnerska organizacija može u okviru grupa troškova pod r.br. 2.a), 3. a) i b). iskazati i druge troškove, sukladno Pravilniku o prihvatljivosti izdataka u okviru Fonda [↑](#footnote-ref-10)
11. Kroz projekt je potrebno osigurati osnovne elemente promidžbe i vidljivosti. Vidi Prilog 01. Opći uvjeti Ugovora o dodjeli bespovratnih sredstava za projekte koji se financiraju iz Fonda europske pomoći za najpotrebitije, čl.7 [↑](#footnote-ref-11)
12. U skladu s Prilogom I. Pravilnika o prihvatljivosti izdataka u okviru Fonda europske pomoći za najpotrebitije („Narodne novine“, broj: 16/16) [↑](#footnote-ref-12)
13. Ukoliko se uvidom u projektne elemente utvrdi da u određenom projektnom prijedlogu jedna ili više aktivnosti nisu prihvatljive, OOP navodi aktivnosti za koje je utvrđeno da su neprihvatljive. Slijedom mišljenja OOP, ukoliko se neprihvatljive aktivnosti mogu ukloniti bez da utječu na opću izvedivost projekta OOP će u tom slučaju ocjenjivati projektni prijedlog uzimajući samo u obzir preostale aktivnosti koje su prihvatljive. Ukoliko OOP smatra da uklanjanje neprihvatljivih aktivnosti značajno utječe na izvedivost projekta, isti će biti isključen iz daljnjeg postupka odabira. Također, nakon faze ocjenjivanja, prilikom ispravljanja proračuna Posredničko tijelo briše izdatke koji se odnose na aktivnosti za koje je u ovoj fazi utvrđeno da su neprihvatljivi. [↑](#footnote-ref-13)